title: 2012/580/ES: 2012 m. gegužės 10 d. Europos Parlamento sprendimas dėl Europos jūrų saugumo agentūros 2010 finansinių metų biudžeto įvykdymo patvirtinimo#2012 m. gegužės 10 d. Europos Parlamento rezoliucija su pastabomis, sudarančiomis neatskiriamą sprendimo dėl Europos jūrų saugumo agentūros 2010 finansinių metų biudžeto įvykdymo patvirtinimo dalį

text:
17.10.2012

               LT

               Europos Sąjungos oficialusis leidinys

               L 286/213

         EUROPOS PARLAMENTO SPRENDIMAS
   2012 m. gegužės 10 d.
   dėl Europos jūrų saugumo agentūros 2010 finansinių metų biudžeto įvykdymo patvirtinimo
   (2012/580/ES)
   EUROPOS PARLAMENTAS,

               —

               atsižvelgdamas į Europos jūrų saugumo agentūros 2010 finansinių metų galutines metines finansines ataskaitas,

               —

               atsižvelgdamas į Audito Rūmų ataskaitą dėl Europos jūrų saugumo agentūros 2010 finansinių metų metinių finansinių ataskaitų su Agentūros atsakymais (1),

               —

               atsižvelgdamas į 2012 m. vasario 21 d. Tarybos rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (3), ir ypač į jo 19 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7-0137/2012),

               1.

               patvirtina Europos jūrų saugumo agentūros vykdomajam direktoriui, kad Agentūros 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 52.

      (2)  OL L 248, 2002 9 16, p. 1.

      (3)  OL L 208, 2002 8 5, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2012 m. gegužės 10 d.
      su pastabomis, sudarančiomis neatskiriamą sprendimo dėl Europos jūrų saugumo agentūros 2010 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos jūrų saugumo agentūros 2010 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos jūrų saugumo agentūros 2010 finansinių metų metinių finansinių ataskaitų su Agentūros atsakymais (1),

                  —

                  atsižvelgdamas į 2012 m. vasario 21 d. Tarybos rekomendaciją (06083/2012 – C7-0051/2012),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (3), ir ypač į jo 19 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7-0137/2012),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos jūrų saugumo agentūros (toliau – Agentūra) 2010 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

                  B.

                  kadangi Parlamentas 2011 m. gegužės 10 d. patvirtino Agentūros vykdomajam direktoriui, kad Agentūros 2009 finansinių metų biudžetas įvykdytas (5), ir prie sprendimo dėl biudžeto įvykdymo patvirtinimo pridėtoje rezoliucijoje Parlamentas, be kita ko:

                              —

                              ragino Agentūrą apsvarstyti galimybę planuojant visą savo veiklą naudoti Gantto diagramą tam, kad būtų galima glaustai nurodyti laiką, kurį kiekvienas darbuotojas skiria konkrečiam projektui, ir skatinti naudoti į rezultatus orientuotą metodą; taigi ragina Agentūrą informuoti biudžeto įvykdymą tvirtinančią instituciją apie veiksmus, kurių ėmėsi Agentūra šiuo klausimu,

                              —

                              paragino Agentūrą tinkamai taikyti viešųjų pirkimų procedūras, tačiau teigiamai įvertino tai, kad į savo 2009 m. metinės veiklos ataskaitą (MVA), siekdama informuoti biudžeto valdymo instituciją, Agentūra įtraukė specialų priedą dėl derybų procedūrų;

                  C.

                  kadangi Agentūrai 2010 m. finansiniais metais buvo skirtas 54 400 000 EUR biudžetas, kuris palyginti su 2009 m. biudžetu, siekusiu 53 300 000 EUR, buvo 6,1 % didesnis; kadangi Sąjungos įnašas į Agentūros biudžetą 2010 m. buvo 31 949 360 EUR, palyginti su 24 435 000 EUR 2009 m. (6), t. y. 30,75 % didesnis;

         Biudžeto ir finansų valdymas

                  1.

                  remdamasis Agentūros informacija pripažįsta, kad ji gavo 54 400 000 EUR įsipareigojimų asignavimų ir 50 600 000 EUR mokėjimų asignavimų; atkreipia dėmesį į tai, kad lyginant su 2009 m. įsipareigojimų asignavimų gauta 11,21 % daugiau, tačiau mokėjimų asignavimų - 5,33 % mažiau;

                  2.

                  remdamasis Agentūros biudžeto ir finansų valdymo ataskaita pažymi, kad 2010 m. Agentūros biudžeto įvykdymo lygis įsipareigojimų asignavimų panaudojimo srityje buvo 98 %, o mokėjimų asignavimų panaudojimo srityje – 89 %; taip pat pažymi, kad palyginti su 2009 m. Agentūros biudžeto įvykdymo lygis padidėjo ir įsipareigojimų asignavimų panaudojimo srityje (+ 4 %), ir mokėjimų asignavimų panaudojimo srityje (+ 8 %); ragina Agentūrą imtis reikalingų veiksmų siekiant toliau gerinti savo biudžeto vykdymą ir nuolat informuoti biudžeto įvykdymą tvirtinančią instituciją šiuo klausimu;

         Perkėlimai

                  3.

                  remdamasis Agentūros biudžeto ir finansų valdymo ataskaita pažymi, kad iš 2010 m. į 2011 m. perkeltų asignavimų metų pabaigoje neapmokėtiems įsipareigojimams padengti suma buvo 1 214 272,92 EUR; remdamasis Agentūros pateikta ataskaita daro išvadą, kad perkėlimų dydis 43 % mažesnis nei 2009 m.; vis dėlto ragina Agentūrą imtis reikalingų veiksmų, kad būtų sumažinta perkėlimų ir būtų laikomasi metinio periodiškumo principo;

                  4.

                  apgailestauja, kad Audito Rūmai savo ataskaitoje dėl Agentūros 2010 finansinių metų metinių finansinių ataskaitų nepaminėjo Agentūros perkeltų ir atšauktų asignavimų;

         „A posteriori“ įsipareigojimai

                  5.

                  pripažįsta, kad Agentūra Parlamentui paprašius į savo 2010 m. MVA įtraukė konkrečią informaciją apie a posteriori įsipareigojimus (t. y. teisinius įsipareigojimus, prisiimtus prieš prisiimant atitinkamus biudžetinius įsipareigojimus); atkreipia dėmesį į Agentūros pastangas sumažinti a posteriori įsipareigojimų (nuo daugiau kaip dvidešimties 2007 m. iki penkių 2010 m.); vis dėlto yra susirūpinęs tuo, kad tokie įsipareigojimai prisiimami pažeidžiant finansinio pagrindų reglamento 62 straipsnio 1 dalį ir kad Agentūra tęsia šią netinkamą praktiką nuo 2006 m.;

         Viešųjų pirkimų procedūra

                  6.

                  remdamasis Agentūros MVA pripažįsta, kad 2010 m. Teisės ir finansų skyrius vykdė iš viso 54 viešųjų pirkimų procedūras;

                  7.

                  ragina Agentūrą tinkamai taikyti viešųjų pirkimų procedūras ir užtikrinti, kad jos metinėje darbo programoje būtų pateikiami tinkami suplanuotų viešųjų pirkimų duomenys; ypač mano, jog labai svarbu, kad metinėje darbo programoje nebūtų atvirai atskleidžiama informacija, nurodyta Finansiniame reglamente ir jo įgyvendinimo taisyklėse; primena Agentūrai, kad, jei finansinis sprendimas dėl suplanuotos viešųjų pirkimų veiklos nėra tinkamai pagrįstas pagrindiniais duomenimis, gali kilti klausimas dėl Agentūros sprendimo teisėtumo; remdamasis Agentūros ataskaita pažymi, kad nuo 2011 m. į galutinę darbo programą įtrauktas specialus priedas nurodant metų viešiesiems pirkimams skirtą bendrą biudžeto paketą, orientacinį sutarčių skaičių ir orientacinius tvarkaraščius, suskirstytus į grupes pagal veiklą;

                  8.

                  ragina Agentūrą užtikrinti, kad administracinei valdybai būtų tiksliai ir laiku pranešama apie derybų procedūras; faktiškai pripažįsta, kad apie Agentūros derybų procedūras, kurios turi būti taikomos pagal griežtai apibrėžtas sąlygas, nebūtinai pranešama administracinei valdybai;

         Žmogiškieji ištekliai

                  9.

                  yra susirūpinęs tuo, kad, kaip pranešta, Agentūros apskaitos pareigūno nepriklausomumui 2010 m. buvo kilusi grėsmė; pažymi, kad:

                              —

                              jis metų pradžioje tebebuvo laikinai paskirtas,

                              —

                              jo pareigos nebuvo oficialiai apibrėžtos ir

                              —

                              jo pareigų vykdymo įvertinimą atliko Agentūros vykdomasis direktorius administracinei valdybai nedalyvaujant;

                  10.

                  teigiamai vertina 2010 m. birželio 14 d. administracinės valdybos sprendimą oficialiai įforminti Agentūros apskaitos pareigūno paskyrimą; atkreipia dėmesį į 2011 m. lapkričio 10 d. administracinės valdybos sprendimą, kuriuo iš dalies keičiama bendra Tarnybos nuostatų 43 straipsnio įgyvendinimo nuostata, kurioje paaiškinamas administracinės valdybos vaidmuo apskaitos pareigūno atžvilgiu;

                  11.

                  vis dėlto pabrėžia, kad tebelieka trūkumų dėl Agentūros apskaitos pareigūno, ypač susijusių su jo pareigų apibrėžimu ir jo pareigų vykdymo įvertinimu; pažymi, kad Agentūra ėmėsi veiksmų padėčiai, apie kurią pranešta anksčiau, ištaisyti;

         Veikla

                  12.

                  teigiamai vertina tai, kad 2010 m. kovo mėn. Agentūra priėmė savo penkerių metų daugiametę darbo programą; taip pat pažymi, kad 2010 m. Agentūros metinėje ataskaitoje pateikiamos ataskaitos dėl kiekvienos veiklos sąnaudų, rezultatų ir, kad galima būtų palyginti, kiekviename įraše nurodomos planuotos sąnaudos ir rezultatai, kaip nurodyta 2010 m. Agentūros darbo programoje;

                  13.

                  apgailestauja, kad savo 2010 m. metinėje ataskaitoje Audito Rūmai nenurodė jokių Agentūros biudžetinių perkėlimų; mano, jog didelis biudžetinių perkėlimų skaičius Agentūroje ankstesniais metais kėlė susirūpinimą Parlamentui (49 biudžetiniai perkėlimai 2009 m., 52 – 2008 m. ir 32 – 2007 m.); todėl prašo Audito Rūmus nedelsiant informuoti biudžeto įvykdymą tvirtinančią instituciją apie biudžetinių perkėlimų 2010 m. padėtį;

                  14.

                  pakartoja savo raginimą Agentūrai apsvarstyti galimybę planuojant visą savo veiklą naudoti Gantto diagramą tam, kad būtų galima glaustai nurodyti laiką, kurį kiekvienas darbuotojas skiria konkrečiam projektui, ir skatinti naudoti į rezultatus orientuotą metodą; taigi ragina Agentūrą informuoti biudžeto įvykdymą tvirtinančią instituciją apie veiksmus, kurių ėmėsi Agentūra;

                  15.

                  atkreipia dėmesį į naujas užduotis, kurios Agentūrai pavedamos pagal pasiūlymą dėl reglamento, kuriuo iš dalies keičiamas jos steigimo Reglamentas (EB) Nr. 1406/2002; ragina Komisiją didinti išteklius, skiriamus Agentūrai, ir ragina Agentūrą patikimai ir veiksmingai valdyti šiuos išteklius siekiant tinkamai vykdyti naujas užduotis, suteiktas jai remiantis minėtuoju reglamentu;

         Vidaus auditas

                  16.

                  pripažįsta, kad Agentūra dar tebeturi įgyvendinti 15 „labai svarbių“ Vidaus audito tarnybos rekomendacijų; yra susirūpinęs tuo, kad 8 rekomendacijų įgyvendinimas vėlavo 6–12 mėnesių, o viena rekomendacija atmesta; pažymi, kad 11 pirmų „labai svarbių“ rekomendacijų susijusios su teisinių ir finansinių sprendimų priėmimo procesu, žmogiškųjų išteklių valdymu ir vidaus kontrolės standartais; taip pat pažymi, kad atmesta rekomendacija susijusi su atsakomybe už apskaitos pareigūno pareigų vykdymo įvertinimą; taigi ragina Agentūrą paaiškinti biudžeto įvykdymą tvirtinančiai institucijai šio atmetimo priežastis ir imtis veiksmų dėl vėluojamų įgyvendinti rekomendacijų;

                  17.

                  atkreipia dėmesį į Agentūros iniciatyvą vidaus audito funkciją (Vidaus audito skyrius) dalytis su Bendrijos žuvininkystės kontrolės agentūra;

                  18.

                  ypač pripažįsta, jog Vidaus audito skyrius teikė vidaus konsultacijas vidaus kontrolės klausimais, pvz.:

                              —

                              jūrininkystės programų veiklos tęstinumo plano rengimo klausimu,

                              —

                              paramos veiklos tęstinumo plano rengimo klausimu,

                              —

                              išimčių registracijos procedūros klausimu;

                        atkreipia dėmesį į Agentūros pareiškimą, kad priimti jūrininkystės programų veiklos tęstinumo planas, paramos veiklos tęstinumo planas ir išimčių registracijos procedūra;

                  19.

                  atkreipia dėmesį į savo ankstesnėse biudžeto įvykdymo patvirtinimo ataskaitose pateiktas rekomendacijas, kurios nurodytos šios rezoliucijos priede;

                  20.

                  atkreipia Agentūros dėmesį į 2011 m. gegužės 10 d. Europos Parlamento rezoliuciją „2009 finansinių metų biudžeto įvykdymo patvirtinimas. ES agentūrų veikla, finansų valdymas ir kontrolė“ (7) ir ragina jo laikytis;

                  21.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2012 m. gegužės 10 d. (8) rezoliucijoje dėl agentūrų veiklos, finansų valdymo ir kontrolės.

         (1)  OL C 366, 2011 12 15, p. 52.

         (2)  OL L 248, 2002 9 16, p. 1.

         (3)  OL L 208, 2002 8 5, p. 1.

         (4)  OL L 357, 2002 12 31, p. 72.

         (5)  OL L 250, 2011 9 27, p. 181.

         (6)  OL L 64, 2010 3 12, p. 615.

         (7)  OL L 250, 2011 9 27, p. 269.

         (8)  Priimti tekstai, P7_TA(2012)0164 (žr. šio Oficialiojo leidinio p. 388).

      PRIEDAS

         EUROPOS PARLAMENTO PASTARŲJŲ METŲ REKOMENDACIJOS

                  Europos jūrų saugumo agentūra

                  2006 m.

                  2007 m.

                  2008 m.

                  2009 m.

                  Veikla

                  Nepateikta

                  Neteisingas biudžeto pateikimas.

                              —

                              Agentūra neparengė daugiametės darbo programos ir jos metinė darbo programa nebuvo susijusi su jos įsipareigojimų biudžetu.

                              —

                              Ragina Agentūrą nustatyti SMART tikslus ir RACER rodiklius, taip pat parengti Gantto diagramą skatinant į rezultatus orientuotą požiūrį.

                              —

                              Ragina Agentūrą atlikti diachronišką veiklos, vykdytos šiais ir ankstesniais metais, analizę.

                              —

                              Ragina Agentūrą apsvarstyti galimybę planuojant visą savo veiklą naudoti Gantto diagramą.

                              —

                              Ragina Agentūrą pateikti operacijų, atliktų metais, kurių biudžeto įvykdymas tvirtinamas, palyginimą su ankstesnių finansinių metų operacijomis.

                  Biudžeto ir finansų valdymas

                  Biudžeto ir personalo plano sudarymo procedūra atlikta nepakankamai kruopščiai: netinkamas darbuotojų įdarbinimo planas ir neteisingas biudžeto pateikimas.

                              —

                              Nebuvo griežtai laikomasi biudžeto tikslumo principo.

                              —

                              Kai kuriose sutartyse numatytas 100 % dydžio išankstinis finansavimas: ši praktika prieštarauja gero finansų valdymo principui.

                              —

                              Neteisingas biudžeto pateikimas: diferencijuotųjų asignavimų dalyje į biudžetą nėra įtrauktas ateinančių finansinių metų mokėjimų siekiant įgyvendinti biudžetinius įsipareigojimus, prisiimtus ankstesniais finansiniais metais, tvarkaraštis.

                              —

                              Teisiniai įsipareigojimai buvo prisiimti prieš prisiimant atitinkamus biudžetinius įsipareigojimus.

                              —

                              Biudžeto sudarymo procedūra atlikta nepakankamai kruopščiai, didelis biudžetinių perkėlimų skaičius (32 - 2007 m.).

                              —

                              Trūkumai planuojant ir kontroliuojant mokėjimų asignavimus veiklai (7 500 000 EUR buvo atšaukta).

                              —

                              Ragina Agentūrą aktyviau vykdyti savo mokymų ir ryšių veiklą siekiant užkirsti kelią situacijoms, kai teisiniai įsipareigojimai prisiimami prieš prisiimant atitinkamus biudžetinius įsipareigojimus.

                              —

                              Ragina Komisiją išnagrinėti galimybes, kaip būtų galima užtikrinti, jog grynieji pinigai būtų valdomi visiškai atsižvelgiant į poreikius.

                              —

                              Audito Rūmai atkreipė dėmesį į didelį biudžetinių perkėlimų skaičių 2009 m., ragina Agentūrą pagerinti savo planavimą ir stebėseną siekiant sumažinti biudžetinių perkėlimų skaičių.

                              —

                              Ragina Agentūrą tinkamai taikyti viešųjų pirkimų procedūras.

                  Žmogiškieji ištekliai

                  Nepateikta

                  Skaidrumo problemos vykdant įdarbinimo procedūras: tikrintų įdarbinimo procedūrų atveju prieš prasidedant vertinimo procedūrai nebuvo apsispręsta dėl atrankos kriterijų ir mažiausių privalomų balų, kuriuos reikia surinkti norint pereiti į kitą atrankos procedūros etapą.

                              —

                              Ragina patobulinti žmogiškųjų išteklių strategiją→ skaidrumo problemos (žr. vidaus auditą).

                  Atkreipia dėmesį į trūkumus vykdant darbuotojų atrankos procedūrą, ragina Agentūrą pašalinti esamus trūkumus.

                  Vidaus auditas

                  Nepateikta

                  Nepateikta

                              —

                              Ragina Agentūrą imtis veiksmų, kad būtų įgyvendintos 7 iš 32 Vidaus audito tarnybos pateiktų rekomendacijų, t. y. priimtos Tarnybos nuostatų įgyvendinimo taisyklės dėl laikinųjų darbuotojų įdarbinimo pagal Tarnybos nuostatus; vykdoma atrankos procedūros kontrolė siekiant užtikrinti skaidrumą ir vienodą požiūrį į kandidatus; parengta karjeros planavimo strategija.

                              —

                              Ragina Agentūrą nedelsiant įgyvendinti labai svarbias Vidaus audito tarnybos rekomendacijas; visų pirma pabrėžia, kad reikia:

                                          —

                                          vykdyti strateginį planavimą ir su Agentūra susijusių suinteresuotųjų šalių stebėseną bei apžvelgti su naftos tarša susijusią likutinę riziką,

                                          —

                                          laikytis administracinių procedūrų,

                                          —

                                          analizuoti įrangos valdymo galimybes ir įvertinti jų finansinį ir operacinį poveikį,

                                          —

                                          dokumentuoti sprendimus dėl laivų naudojimo,

                              —

                              pažymi, kad Vidaus audito tarnybos rekomendacijos, kurias dar reikia įgyvendinti, apima:

                                          —

                                          vidaus rizikos vertinimą,

                                          —

                                          esamų vidaus procedūrų aprašą,

                                          —

                                          likusių procedūrų plėtojimo ir taikymo gaires,

                                          —

                                          išimties procedūrų registraciją,

                                          —

                                          vidaus kontrolės sistemų peržiūrą.


title: 2013/296/ES: 2013 m. gegužės 13 d. Tarybos sprendimas dėl Europos Sąjungos ir Moldovos Respublikos susitarimo, kuriuo iš dalies keičiamas Europos bendrijos ir Moldovos Respublikos susitarimas dėl vizų išdavimo tvarkos supaprastinimo, sudarymo#Europos Sąjungos ir Moldovos Respublikos susitarimas, kuriuo iš dalies keičiamas Europos bendrijos ir Moldovos Respublikos susitarimas dėl vizų išdavimo tvarkos supaprastinimo

text:
20.6.2013

               LT

               Europos Sąjungos oficialusis leidinys

               L 168/1

      TARYBOS SPRENDIMAS

   2013 m. gegužės 13 d.
   dėl Europos Sąjungos ir Moldovos Respublikos susitarimo, kuriuo iš dalies keičiamas Europos bendrijos ir Moldovos Respublikos susitarimas dėl vizų išdavimo tvarkos supaprastinimo, sudarymo
   (2013/296/ES)
   EUROPOS SĄJUNGOS TARYBA,
   atsižvelgdama į Europos Sąjungos sutartį,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               pagal Tarybos sprendimą 2012/353/ES (1) Europos Sąjungos ir Moldovos Respublikos susitarimas, kuriuo iš dalies keičiamas Europos bendrijos ir Moldovos Respublikos susitarimas dėl vizų išdavimo tvarkos supaprastinimo (toliau – Susitarimas), buvo pasirašytas 2012 m. birželio 27 d. su sąlyga, kad jis bus sudarytas;

               (2)

               Susitarimas turėtų būti patvirtintas;

               (3)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (2), plėtojimas; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (4)

               šis sprendimas yra Šengeno acquis nuostatų, kurias įgyvendinant Airija nedalyvauja pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (3), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas;

               (5)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Moldovos Respublikos susitarimas, kuriuo iš dalies keičiamas Europos bendrijos ir Moldovos Respublikos susitarimas dėl vizų išdavimo tvarkos supaprastinimo.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį, kuris įgaliojamas Europos Sąjungos vardu pagal Susitarimo 2 straipsnį pateikti pranešimą ir taip išreikšti Europos Sąjungos sutikimą laikytis Susitarimo (4).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. gegužės 13 d.

            Tarybos vardu

            Pirmininkas

         S. COVENEY

      (1)  OL 174, 2012 4 7, p. 4.

      (2)  OL L 131, 2000 6 1, p. 43.

      (3)  OL L 64, 2002 3 7, p. 20.

      (4)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.

      Europos Sąjungos ir Moldovos Respublikos

         SUSITARIMAS,
      kuriuo iš dalies keičiamas Europos bendrijos ir Moldovos Respublikos susitarimas dėl vizų išdavimo tvarkos supaprastinimo
      EUROPOS SĄJUNGA
      ir
      Moldovos Respublika,
      toliau – Šalys,
      ATSIŽVELGDAMOS į Europos bendrijos ir Moldovos Respublikos susitarimą dėl vizų išdavimo tvarkos supaprastinimo, įsigaliojusį 2008 m. sausio 1 d.,
      Siekdamos dar palengvinti žmonių tarpusavio ryšius,
      PRIPAŽINDAMOS, kad labai svarbu nustatytu laiku pradėti taikyti Moldovos Respublikos piliečiams bevizį režimą, su sąlyga, kad bus įgyvendintos gerai valdomo ir saugaus judumo sąlygos,
      Atsižvelgdamos į prie Europos Sąjungos sutarties ir Sutarties dėl Europos Sąjungos veikimo pridėtus Protokolą dėl į Europos Sąjungos sistemą integruotos Šengeno acquis ir Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės, ir patvirtindamos, kad šio Susitarimo nuostatos netaikomos Jungtinei Karalystei ir Airijai,
      Atsižvelgdamos į prie Europos Sąjungos sutarties ir Sutarties dėl Europos Sąjungos veikimo pridėtą Protokolą dėl Danijos pozicijos ir patvirtindamos, kad šio Susitarimo nuostatos netaikomos Danijai,
      SUSITARĖ:
      1 straipsnis
      Europos bendrijos ir Moldovos Respublikos susitarimas dėl vizų išdavimo tvarkos supaprastinimo (toliau – Susitarimas) iš dalies keičiamas pagal šio straipsnio nuostatas:

                  1)

                  pavadinime žodis „bendrijos“ pakeičiamas žodžiu „Sąjungos“;

                  2)

                  2 straipsnio 1 ir 2 dalyse bei 3 straipsnio e punkte žodis „Bendrijos“ pakeičiamas žodžiais „Europos Sąjungos“;

                  3)

                  4 straipsnio 1 dalis iš dalies keičiama taip:

                              a)

                              d punktas pakeičiamas taip:

                                          „d)

                                          vairuotojams, vykdantiems tarptautinius krovinių ir keleivių pervežimus į valstybių narių teritoriją Moldovos Respublikoje registruotomis transporto priemonėmis:

                                                      —

                                                      raštiško Moldovos Respublikos nacionalinės vežėjų asociacijos kvietimo dėl tarptautinių pervežimų keliais, kuriame nurodomas kelionių tikslas, maršrutas, trukmė ir dažnumas;“;

                              b)

                              f punktas pakeičiamas taip:

                                          „f)

                                          žurnalistams ir juos lydintiems techniniams darbuotojams, atliekantiems profesines pareigas:

                                                      —

                                                      profesinės organizacijos arba prašymą išduoti vizą teikiančio asmens darbdavio išduoto pažymėjimo arba kito dokumento, patvirtinančio, kad atitinkamas asmuo yra kvalifikuotas žurnalistas, ir kad kelionės tikslas – atlikti žurnalistinį darbą, arba patvirtinančio, kad atitinkamas asmuo yra žurnalistą lydintis techninis darbuotojas, atliekantis profesines pareigas;“;

                              c)

                              k punktas pakeičiamas taip:

                                          „k)

                                          artimiems giminaičiams – sutuoktiniams, vaikams (įskaitant įvaikius), tėvams (įskaitant globėjus), seneliams ir anūkams, – lankantiems Moldovos Respublikos piliečius, teisėtai gyvenančius valstybių narių teritorijoje arba Europos Sąjungos piliečius, gyvenančius valstybės narės, kurios pilietybę jie turi, teritorijoje:

                                                      —

                                                      priimančiojo asmens raštiško kvietimo;“;

                              d)

                              pridedamas šis punktas:

                                          „p)

                                          oficialių Europos Sąjungos tarpvalstybinio bendradarbiavimo programų, pavyzdžiui, vykdomų įgyvendinant Europos kaimynystės ir partnerystės priemonę (EKPP), dalyviams:

                                                      —

                                                      priimančiosios organizacijos raštiško kvietimo.“;

                  4)

                  5 straipsnio 1–3 dalys pakeičiamos taip:
                  „1.   Valstybių narių diplomatinės atstovybės ir konsulinės įstaigos išduoda penkerius metus galiojančias daugkartines vizas šių kategorijų asmenims:

                              a)

                              profesines pareigas atliekantiems nacionalinių ir regioninių Vyriausybių bei parlamentų nariams, Konstitucinio Teismo ir aukščiausiojo teismo nariams, jeigu jie šiuo susitarimu nėra atleisti nuo vizos reikalavimo;

                              b)

                              nuolatiniams oficialių delegacijų nariams, kurie pagal oficialius Moldovos Respublikai skirtus kvietimus turi reguliariai dalyvauti susitikimuose, konsultacijose, derybose arba mainų programose, taip pat renginiuose, kurie valstybių narių teritorijoje organizuojami tarpvyriausybinių organizacijų;

                              c)

                              sutuoktiniams ir jaunesniems nei 21 metų arba išlaikomiems vaikams (įskaitant įvaikius) ir tėvams (įskaitant globėjus), lankantiems Moldovos Respublikos piliečius, teisėtai gyvenančius valstybių narių teritorijoje, arba Europos Sąjungos piliečius, gyvenančius valstybės narės, kurios pilietybę jie turi, teritorijoje;

                              d)

                              verslininkams ir verslo organizacijų atstovams, reguliariai vykstantiems į valstybes nares;

                              e)

                              žurnalistams ir juos lydintiems techniniams darbuotojams, atliekantiems profesines pareigas.

                        Kai akivaizdu, kad keliauti dažnai arba reguliariai būtina arba ketinama trumpesnį laikotarpį, nukrypstant nuo pirmos pastraipos išduodama daugkartinė viza, galiojanti tik atitinkamą laikotarpį, ypač jeigu:

                              —

                              a punkte nurodytų asmenų atveju – tarnybinių įgaliojimų terminas,

                              —

                              b punkte nurodytų asmenų atveju – nuolatinio oficialios delegacijos nario statuso galiojimo trukmė,

                              —

                              c punkte nurodytų asmenų atveju – teisėtai Europos Sąjungoje gyvenantiems Moldovos Respublikos piliečiams išduoto leidimo teisėtai gyventi galiojimo trukmė,

                              —

                              d punkte nurodytų asmenų atveju – verslo organizacijos atstovo statuso ar darbo sutarties galiojimo trukmė arba

                              —

                              e punkte nurodytų asmenų atveju – darbo sutarties terminas

                        yra trumpesnis nei penkeri metai.
                  2.   Valstybių narių diplomatinės atstovybės ir konsulinės įstaigos išduoda vienus metus galiojančias daugkartines vizas šių kategorijų asmenims (su sąlyga, kad per praėjusius metus jie buvo gavę bent vieną vizą, pasinaudojo ja laikydamiesi lankomos valstybės teisės aktų, reglamentuojančių atvykimą ir buvimą jos teritorijoje):

                              a)

                              oficialių delegacijų nariams, kurie pagal oficialius Moldovos Respublikai skirtus kvietimus turi reguliariai dalyvauti susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

                              b)

                              pilietinės visuomenės organizacijų atstovams, reguliariai vykstantiems į valstybes nares dalyvauti mokymuose, seminaruose ar konferencijose, taip pat pagal mainų programas;

                              c)

                              laisvųjų profesijų atstovams, dalyvaujantiems tarptautinėse parodose, konferencijose, simpoziumuose, seminaruose ar kituose panašiuose renginiuose, kurie reguliariai vyksta į valstybes nares;

                              d)

                              vairuotojams, vykdantiems tarptautinius krovinių ir keleivių pervežimus į valstybių narių teritoriją Moldovos Respublikoje registruotomis transporto priemonėmis;

                              e)

                              traukinių, refrižeratorių ir lokomotyvų brigados nariams tarptautiniuose traukiniuose, vykstančiuose į valstybių narių teritoriją;

                              f)

                              mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims, kurie reguliariai vyksta į valstybes nares;

                              g)

                              studentams ir aukštesnės studijų pakopos studentams, kurie reguliariai vyksta studijų arba mokymosi tikslais, taip pat pagal mainų programas;

                              h)

                              tarptautinių sporto renginių dalyviams ir juos lydintiems asmenims, atliekantiems profesines pareigas;

                              i)

                              susigiminiavusių miestų ar kitų savivaldos subjektų organizuojamų oficialių mainų programų dalyviams;

                              j)

                              oficialių Europos Sąjungos tarpvalstybinio bendradarbiavimo programų, pavyzdžiui, vykdomų įgyvendinant Europos kaimynystės ir partnerystės priemonę (EKPP), dalyviams.

                        Kai akivaizdu, kad keliauti dažnai arba reguliariai būtina arba ketinama trumpesnį laikotarpį, nukrypstant nuo pirmos pastraipos išduodama tik atitinkamą laikotarpį galiojanti daugkartinė viza.
                  3.   Valstybių narių diplomatinės atstovybės ir konsulinės įstaigos 2 dalyje išvardytų kategorijų asmenims išduoda nuo dvejų (mažiausiai) iki penkerių (daugiausiai) metų galiojančias daugkartines vizas, su sąlyga, kad per praėjusius dvejus metus jie pasinaudojo vienus metus galiojančia daugkartine viza laikydamiesi lankomos valstybės teisės aktų, reglamentuojančių atvykimą ir buvimą jos teritorijoje, išskyrus tuos atvejus, kai akivaizdu, kad keliauti dažnai arba reguliariai būtina arba ketinama trumpesnį laikotarpį – tuomet išduodama tik atitinkamą laikotarpį galiojanti daugkartinė viza.“;

                  5)

                  6 straipsnis iš dalies keičiamas taip:

                              a)

                              2 dalies

                                          i)

                                          įžanginiai žodžiai pakeičiami taip:
                                          „2.   Nedarant poveikio 4 daliai, nuo prašymo išduoti vizą nagrinėjimo mokesčio atleidžiami šių kategorijų asmenys:“;

                                          ii)

                                          a punktas pakeičiamas taip:
                                          „a) legaliai valstybių narių teritorijoje gyvenančių Moldovos Respublikos piliečių arba Europos Sąjungos piliečių, gyvenančių valstybės narės, kurios pilietybę jie turi, teritorijoje, artimi giminaičiai – sutuoktinis, vaikai (įskaitant įvaikius), tėvai (įskaitant globėjus), seneliai ir anūkai;“;

                                          iii)

                                          j punkte pridedami šie žodžiai:
                                          „ir juos lydintys techniniai darbuotojai, atliekantys profesines pareigas“;

                                          iv)

                                          pridedami šie punktai:

                                                      „p)

                                                      25 metų arba jaunesni seminarų, konferencijų, sporto, kultūrinių ar švietimo renginių, kuriuos organizuoja ne pelno organizacijos, dalyviai;

                                                      q)

                                                      pilietinės visuomenės organizacijų atstovai, vykstantys dalyvauti mokymuose, seminaruose, konferencijose, taip pat pagal mainų programas;

                                                      r)

                                                      oficialių Europos Sąjungos tarpvalstybinio bendradarbiavimo programų, pavyzdžiui, vykdomų įgyvendinant Europos kaimynystės ir partnerystės priemonę (EKPP), dalyviai.“;

                                          v)

                                          pridedama ši pastraipa:
                                          „Pirma patraipa taikoma ir tais atvejais, kai kelionės tikslas – tranzitas.“;

                              b)

                              pridedama ši dalis:
                              „4.   Jei išduodama vizas valstybė narė bendradarbiauja su išorės paslaugų teikėju, jis gali imti aptarnavimo mokestį. Šis mokestis proporcingas išorės paslaugų teikėjo išlaidoms, patirtoms teikiant paslaugą, ir neviršija 30 EUR. Valstybės narės gali, kaip ir anksčiau, visiems prašymą išduoti vizą teikiantiems asmenims leisti teikti prašymus tiesiogiai jų konsulatuose. Išorės paslaugų teikėjas vykdo savo veiklą laikydamasis Vizų kodekso ir Moldovos teisės aktų.“;

                  6)

                  įterpiamas šis straipsnis:
                  „6a straipsnis
                  Prašymo išduoti vizą pateikimas asmeniškai nedalyvaujant
                  Valstybių narių konsulatai gali panaikinti reikalavimą atvykti asmeniškai, jei prašymą išduoti vizą teikiantis asmuo, jų žiniomis, yra sąžiningas ir patikimas, nebent jis privalo atvykti asmeniškai, kai renkami biometriniai identifikatoriai.“;

                  7)

                  8 straipsnis pakeičiamas taip:
                  „8 straipsnis
                  Išvykimas, jeigu buvo prarasti arba pavogti dokumentai
                  Europos Sąjungos piliečiai ir Moldovos Respublikos piliečiai, pametę savo asmens tapatybės dokumentus arba iš kurių tie dokumentai buvo pavogti jiems lankantis Moldovos Respublikos arba valstybių narių teritorijoje, gali išvykti iš Moldovos Respublikos arba valstybių narių teritorijos be vizos arba kitokio leidimo, pateikę galiojančius asmens tapatybės dokumentus, suteikiančius teisę kirsti sieną, išduotus valstybių narių arba Moldovos Respublikos diplomatinių atstovybių arba konsulinių įstaigų.“;

                  8)

                  10 straipsnis iš dalies keičiamas taip:

                              a)

                              pavadinimas pakeičiamas taip:

                                 „Diplomatiniai ir tarnybiniai pasai“;

                              b)

                              2 dalis pakeičiama taip:
                              „2.   Moldovos Respublikos piliečiai, turintys galiojančius biometrinius tarnybinius pasus, gali įvažiuoti, išvažiuoti arba vykti tranzitu per valstybių narių teritoriją be vizų.“;

                              c)

                              pridedama ši dalis:
                              „3.   1 ir 2 dalyse minimi asmenys valstybių narių teritorijoje gali būti ne ilgiau kaip 90 dienų per 180 dienų laikotarpį.“;

                  9)

                  12 straipsnio 1 dalis iš dalies keičiama taip:

                              a)

                              pirmame sakinyje žodis „bendrijos“ pakeičiamas žodžiu „Sąjungos“;

                              b)

                              antrame sakinyje žodis „Bendrijai“ pakeičiamas žodžiais „Europos Sąjungai“, o žodžiai „Europos Bendrijų Komisija“ pakeičiami žodžiais „Europos Komisija“;

                  10)

                  13 straipsnis iš dalies keičiamas taip:

                              a)

                              vienintelė pastraipa tampa 1 dalimi;

                              b)

                              pridedama ši dalis:
                              „2.   Prieš įsigaliojant šiam susitarimui sudarytų atskirų valstybių narių ir Moldovos Respublikos dvišalių susitarimų nuostatos, kuriomis ne biometrinių tarnybinių pasų turėtojai atleidžiami nuo vizos reikalavimo, toliau taikomi, tačiau atitinkamos valstybės narės ar Moldovos Respublika turi teisę šiuos dvišalius susitarimus denonsuoti arba sustabdyti.“;

                  11)

                  14 straipsnyje įterpiama ši pirma pastraipa:
                  „Vėl nustatyti vizos reikalavimą Moldovos Respublika gali tik visų valstybių narių visiems ar tam tikrų kategorijų piliečiams, o ne atskirų valstybių narių visiems ar tam tikrų kategorijų piliečiams.“

            2 straipsnis
      Šį Susitarimą Šalys ratifikuoja arba tvirtina pagal savo atitinkamas procedūras ir jis įsigalioja kito mėnesio po dienos, kai paskutinė Šalis pranešė kitai, kad atliko pirmiau nurodytas procedūras, pirmą dieną.

         Priimta Briuselyje du tūkstančiai dvyliktųjų metų birželio dvidešimt septintą dieną dviem egzemplioriais Šalių valstybinėmis kalbomis; visi tekstai yra vienodai autentiški.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Pentru Uniunea Europeană

            3a Република Молдова
            Por la República de Moldavia
            Za Moldavskou republiku
            For Republikken Moldova
            Für die Republik Moldau
            Moldova Vabariigi nimel
            Για τη Δημοκρατία της Μολδαβίας
            For the Republic of Moldova
            Pour la République de Moldavie
            Per la Repubblica moldova
            Moldovas Republikas vārdā –
            Moldovos Respublikos vardu
            A Moldovai Köztársaság részéről
            Għar-Repubblika tal-Moldova
            Voor de Republiek Moldavië
            W imieniu Republiki Mołdawii
            Pela República da Moldova
            Pentru Republica Moldova
            Za Moldavskú republiku
            Za Republiko Moldavijo
            Moldovan tasavallan puolesta
            För Republiken Moldavien
            Pentru Republica Moldova

         BENDRA DEKLARACIJA DĖL BENDRADARBIAVIMO KELIONĖS DOKUMENTŲ KLAUSIMAIS
         Šalys susitaria, kad prižiūrėdamas Susitarimo įgyvendinimą, jo 12 straipsniu įsteigtas Jungtinis komitetas turėtų įvertinti atitinkamų kelionės dokumentų saugumo lygio poveikį Susitarimo veikimui. Todėl Šalys susitaria nuolat informuoti viena kitą apie priemones, kuriomis siekiama užkirsti kelią kelionės dokumentų skaičiaus didėjimui ir nustatomi nauji kelionės dokumentų saugumo techniniai aspektai, taip pat apie priemones, susijusias su kelionės dokumentų išdavimo personalizavimo procesu.

         EUROPOS SĄJUNGOS DEKLARACIJA DĖL DOKUMENTŲ, KURIUOS REIKIA PATEIKTI PRAŠANT TRUMPALAIKĖS VIZOS
         Kad iš vizos prašančių Moldovos Respublikos piliečių būtų reikalaujama pateikti iš esmės tokius pačius patvirtinamuosius dokumentus, Europos Sąjunga, vadovaudamasi Vizų kodekso 48 straipsnio 1 dalies a punktu, sudarys suderintą patvirtinamųjų dokumentų sąrašą. Kai toks sąrašas bus sudarytas, Europos Sąjunga praneš apie tai Moldovos Respublikos atstovams Komitete. Europos Sąjunga praneš apie tai ir Moldovos Respublikos piliečiams, kaip nustatyta Vizų kodekso 47 straipsnio 1 dalies a punkte.

         EUROPOS SĄJUNGOS DEKLARACIJA DĖL BENDRADARBIAVIMO SU IŠORĖS PASLAUGŲ TEIKĖJAIS
         Europos Sąjungos įsipareigoja prašymų išduoti vizą priėmimą išorės paslaugų teikėjams pavesti tik kraštutiniu atveju, jeigu tam tikrais atvejais arba dėl tam tikrų vietos aplinkybių, pavyzdžiui, kai dėl didelio prašymus išduoti vizą pateikiančių asmenų skaičiaus neįmanoma suorganizuoti, kad prašymų priėmimas ir duomenų surinkimas vyktų laiku ir tinkamomis sąlygomis, kai niekaip daugiau neįmanoma užtikrinti pakankamos trečiosios šalies teritorinės aprėpties, arba kai kitos bendradarbiavimo formos atitinkamai valstybei narei netinka.

         EUROPOS SĄJUNGOS DEKLARACIJA DĖL SUPAPRASTINTOS VIZŲ IŠDAVIMO TVARKOS ŠEIMOS NARIAMS
         Europos Sąjunga atsižvelgė į Moldovos Respublikos pasiūlymą išplėsti šeimos narių, kuriems turėtų būti taikoma supaprastinta vizų išdavimo tvarka, sąvoką ir į šios kategorijos asmenų judėjimo tvarkos supaprastinimo svarbą Moldovos Respublikai.
         Siekiant palengvinti didesnio skaičiaus asmenų, turinčių giminystės ryšių (visų pirma seserų bei brolių ir jų vaikų) su Moldovos Respublikos piliečiais, teisėtai gyvenančiais valstybių narių teritorijoje, ar su Europos Sąjungos piliečiais, gyvenančiais valstybės narės, kurios pilietybę jie turi, teritorijoje, judumą, Europos Sąjunga ragina valstybių narių konsulines įstaigas pasinaudoti visomis Vizų kodekse numatytomis galimybėmis šios kategorijos asmenims taikyti supaprastintą vizų režimą, įskaitant, visų pirma, iš pareiškėjų reikalaujamų įrodomųjų dokumentų supaprastinimą, atleidimą nuo prašymų išduoti vizą tvarkymo mokesčių ir, tam tikrais atvejais, daugkartinių vizų išdavimą.

         BENDRA DEKLARACIJA DĖL ŠVEICARIJOS IR LICHTENŠTEINO
         Šalys atkreipia dėmesį į glaudžius Sąjungos ir Šveicarijos bei Lichtenšteino santykius, pirmiausia pagal 2004 m. spalio 26 d. susitarimą dėl šių šalių asociacijos įgyvendinant, taikant ir plėtojant Šengeno acquis.
         Todėl pageidautina, kad Šveicarijos, Lichtenšteino ir Moldovos Respublikos valdžios institucijos nedelsdamos sudarytų dvišalius susitarimus dėl trumpalaikių vizų išdavimo režimo supaprastinimo panašiomis sąlygomis, kokios nustatytos pakeistu susitarimu.


title: 2013/618/ES: 2013 m. balandžio 17 d. Europos Parlamento sprendimas dėl bendrosios įmonės ENIAC 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis, sudarančiomis neatskiriamą sprendimo dėl bendrosios įmonės ENIAC 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/345

         EUROPOS PARLAMENTO SPRENDIMAS
   2013 m. balandžio 17 d.
   dėl bendrosios įmonės ENIAC 2011 finansinių metų biudžeto įvykdymo patvirtinimo
   (2013/618/ES)
   EUROPOS PARLAMENTAS,

               —

               atsižvelgdamas į bendrosios įmonės ENIAC 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl bendrosios įmonės ENIAC 2011 finansinių metų metinių ataskaitų kartu su Bendrosios įmonės atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05755/2013 – C7-0040/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (4), ypač į jo 11 straipsnio 4 dalį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0105/2013),

               1.

               patvirtina bendrosios įmonės ENIAC vykdomajam direktoriui, kad Bendrosios įmonės 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, bendrosios įmonės ENIAC vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 6, 2013 1 10, p. 18.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 30, 2008 2 4, p. 21.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis, sudarančiomis neatskiriamą sprendimo dėl bendrosios įmonės ENIAC 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į bendrosios įmonės ENIAC 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl bendrosios įmonės ENIAC 2011 finansinių metų metinių ataskaitų kartu su Bendrosios įmonės atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05755/2013 – C7-0040/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2007 m. gruodžio 20 d. Tarybos reglamentą (EB) Nr. 72/2008 dėl bendrosios įmonės ENIAC įsteigimo (4), ypač į jo 11 straipsnio 4 dalį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą (A7-0105/2013),

                  A.

                  kadangi bendroji įmonė ENIAC (toliau – Bendroji įmonė) įsteigta 2007 m. gruodžio 20 d. dešimties metų laikotarpiui, kad parengtų ir įgyvendintų mokslinių tyrimų darbotvarkę, siekiant plėtoti pagrindines nanoelektronikos technologijas įvairiose taikymo srityse;

                  B.

                  kadangi 2010 m. liepos mėn. Bendrajai įmonei suteiktas finansinis savarankiškumas;

                  C.

                  kadangi Audito Rūmai pranešė, kad jiems pateiktas pagrįstas patikinimas, jog Bendrosios įmonės 2011 finansinių metų metinės finansinės ataskaitos yra patikimos;

                  D.

                  kadangi Audito Rūmai pateikė sąlyginę nuomonę dėl Bendrosios įmonės finansinėse ataskaitose atspindimų operacijų teisėtumo ir tvarkingumo;

                  E.

                  kadangi dešimties metų laikotarpiui numatytas didžiausias Sąjungos įnašas į Bendrosios įmonės biudžetą sudaro 450 000 000 EUR, kurie turi būti išmokėti iš septintosios mokslinių tyrimų bendrosios programos biudžeto;

         Biudžeto ir finansų valdymas

                  1.

                  atkreipia dėmesį į tai, kad Bendrosios įmonės galutiniame 2011 m. biudžete buvo numatyti atitinkamai 66 000 000 EUR ir 35 000 000 EUR sudarantys įsipareigojimų ir mokėjimų asignavimai ir kad įsipareigojimų ir mokėjimų asignavimų panaudojimo lygis atitinkamai buvo 97 ir 48 %; taip pat pažymi, kad iš pagrindinei veiklai numatytų 63,6 mln. EUR įsipareigojimų asignavimų 20,1 mln. EUR buvo įgyvendinti kaip bendrieji įsipareigojimai pagal pirmąjį 2011 m. kvietimą teikti pasiūlymus ir 42,2 mln. EUR buvo įgyvendinti kaip bendrieji įsipareigojimai pagal antrąjį 2011 m. kvietimą teikti pasiūlymus; ragina pateikti išsamią išvardytų trūkumų šalinimo pažangos ataskaitą su konkrečiais pasiūlymais, kaip palaipsniui būtų galima pagerinti panaudojimo lygius;

                  2.

                  apgailestauja dėl to, kad Bendrajai įmonei skirti asignavimai, kurie turėjo būti įgyvendinti iki 2010 m. pabaigos, ir asignavimai, kurie turėjo būti įgyvendinti iki 2011 m. pabaigos, buvo panaikinti 2012 m. sausio mėn., o nepanaudoti 2010 m. pagrindinės veiklos biudžeto eilutėje įrašyti 2,8 mln. EUR bendrieji įsipareigojimai, kurių galutinė įgyvendinimo data buvo 2011 m. gruodžio 31 d., nebuvo panaikinti; pažymi, kad Bendroji įmonė ėmėsi veiksmų siekdama ateityje išvengti bet kokių sunkumų ir apibrėžė išsamią metų pabaigos užbaigimo valdymo procedūrą ir nustatė griežtus terminus;

                  3.

                  yra susirūpinęs dėl to, kad Bendroji įmonė gavo Audito Rūmų sąlyginę nuomonę dėl finansinėse ataskaitose atspindimų operacijų teisėtumo ir tvarkingumo remiantis tuo, kad ji negalėjo įvertinti, ar ex post audito strategija suteikia pakankamą patikinimą dėl atspindimų operacijų teisėtumo ir tvarkingumo; dar kartą ragina Bendrąją įmonę nedelsiant padidinti ex ante kontrolės kokybę, ypač dotacijų valdymo srityje; reikalauja informuoti biudžeto įvykdymą tvirtinančią instituciją apie tolesnių Bendrosios įmonės atliktų ex post auditų rezultatus; tikisi, kad Audito Rūmai, atlikę nepriklausomus auditus, galės biudžeto įvykdymą tvirtinančiai institucijai pateikti savo nuomonę apie Bendrosios įmonės ex post audito strategijos veiksmingumą;

                  4.

                  primena, kad Bendroji įmonė 2010 m. priėmė ex post audito strategiją, kuri yra pagrindinė atspindimų operacijų teisėtumo ir tvarkingumo vertinimo priemonė, ir kad jos įgyvendinimas pradėtas 2011 m.; pažymi, kad projektų išlaidų deklaracijų auditas buvo perduotas valstybių narių nacionalinėms finansavimo institucijoms (NFI); tačiau su NFI pasirašytuose administraciniuose susitarimuose nėra nustatytos su šiais auditais susijusios praktinio pobūdžio priemonės; be to, pažymi, kad Bendroji įmonė negavo pakankamai informacijos apie NFI audito strategijas; apgailestauja dėl to, kad NFI neatliko iki 2011 m. pabaigos sumokėtų dotacijų ex post auditų, ir ragina Bendrąją įmonę informuoti biudžeto įvykdymą tvirtinančią instituciją apie tolesnius veiksmus, kurių imtasi;

         Kvietimai teikti pasiūlymus

                  5.

                  atkreipia deramą dėmesį į tai, kad 2008, 2009 ir 2010 m. suorganizavus kvietimus teikti pasiūlymus buvo pasirašyti susitarimai dėl dotacijų, kurie sudarė iš viso 107,9 mln. EUR – 25 % didžiausio Bendrosios įmonės mokslinių tyrimų veiklai skirto Sąjungos įnašo, ir kad 2011 m. paskelbti du kvietimai teikti pasiūlymus, jie sudarė 62,3 mln. EUR; pažymi, kad 2012 m. paskelbti dar du kvietimai teikti pasiūlymus, kurie sudarė 84,5 mln. EUR, ir kad 2013 m. turėtų būti paskelbti kvietimai teikti pasiūlymus už 185,3 mln. EUR (42 %) siekiant visiškai išnaudoti turimą 440 000 000 EUR dydžio Sąjungos įnašą; ragina Bendrąją įmonę kuo geriau panaudoti nanoelektronikos bendrai technologijų iniciatyvai įgyvendinti skirtus išteklius;

         Vidaus kontrolės sistemos

                  6.

                  primena savo raginimą Bendrajai įmonei visapusiškai įgyvendinti vidaus kontrolės ir finansinės informacijos sistemas; pažymi, kad dėl to atsirado reikšmingų klaidų ir vėlavimų rengiant finansines ataskaitas, taip pat pažymi, kad prieš patvirtinant galutines finansines ataskaitas šios klaidos buvo ištaisytos;

                  7.

                  pažymi, kad Bendrosios įmonės apskaitos pareigūnas patvirtino finansines ir apskaitos sistemas (ABAC ir SAP); vis dėlto atkreipia dėmesį į tai, kad 2011 m. nebuvo patvirtintos pagrindinės veiklos procedūros, visų pirma procedūra, pagal kurią teikiama finansinė informacija apie išlaidų deklaracijų, gautų iš nacionalinių institucijų, patvirtinimą ir apmokėjimą; prašo, kad Bendroji įmonė informuotų biudžeto įvykdymą tvirtinančią instituciją apie pagrindinės veiklos procedūrų tvirtinimo eigą;

         Vidaus auditas

                  8.

                  atkreipia dėmesį į tai, kad Bendrosios įmonės finansinės taisyklės dar nebuvo iš dalies pakeistos, kad būtų įtraukta pagrindų reglamento nuostata dėl Komisijos vidaus auditoriaus įgaliojimų; tačiau pažymi, kad 2011 m. Komisijos vidaus audito tarnyba atliko rizikos vertinimą ir, remiantis šio rizikos vertinimo rezultatais, 2011 m. lapkričio 22 d. valdybai buvo pateiktas tvirtinti 2012–2014 m. strateginis audito planas; primena, kad 2011 m. pabaigoje Bendroji įmonė dar nebuvo įsteigusi savo vidaus audito pajėgumų, tačiau Bendroji įmonė nusprendė 2012 m. vienam iš savo darbuotojų pavesti atlikti vidaus audito struktūros funkciją;

         ENIAC valstybių narių įnašas

                  9.

                  atkreipia dėmesį į tai, kad pirmiesiems penkiems kvietimams teikti pasiūlymus ENIAC valstybių narių įnašas buvo 1,55 karto didesnis už Sąjungos finansinį įnašą ir tai prieštarauja Bendrosios įmonės statuto principui, pagal kurį visa ENIAC valstybių narių finansinių įnašų suma turi būti mažiausiai 1,8 karto didesnė už Sąjungos finansinį įnašą, o Bendrosios įmonės dotacijos gali sudaryti ne daugiau kaip 16,7 % visų projektams skirtų tinkamų finansuoti išlaidų;

                  10.

                  nepalankiai vertina tai, kad Graikija, užuot suteikusi nacionalinį finansavimą, savo nacionalinius įnašus Graikijos ENIAC projektų naudos gavėjams finansuoja iš Sąjungos struktūrinių fondų, ir nepalankiai vertina tai, kad Bendroji įmonė patvirtino Graikijos tolesnį dalyvavimą ENIAC projektuose, tačiau ji nefinansuoja Graikijos naudos gavėjų, kadangi remiantis Tarybos reglamentu (EB) Nr. 1083/2006 (6) gaunant bendrą finansavimą iš Sąjungos struktūrinių fondų negalima gauti paramos pagal kitas Sąjungos finansines priemones; prašo, kad Komisija nedelsdama informuotų biudžeto įvykdymą tvirtinančią instituciją apie šios padėties teisėtumą;

         Metinė veiklos ataskaita

                  11.

                  pažymi, kad metinėje veiklos ataskaitoje pateikiama informacija apie Bendrosios įmonės veiklos rezultatus; tačiau į ją neįtrauktas vidaus kontrolės sistemos efektyvumo ir veiksmingumo vertinimas, be to, nustatyti šie trūkumai:

                              —

                              su ex post audito strategijos įgyvendinimu susijusi informacija nėra pakankama, kad būtų galima nuspręsti, ar ši pagrindinė kontrolės priemonė yra veiksminga, todėl turėjo būti pateikta išlyga;

                              —

                              nebuvo pateikta informacijos apie apskaitos pareigūno atliekamą finansinių ir apskaitos sistemų dalinį patvirtinimą;

                              —

                              metinėje veiklos ataskaitoje nebuvo pateikta išlyga dėl nustatytų su apskaitos ir finansinių ataskaitų teikimu susijusių kontrolės trūkumų;

         Kiti valdymo klausimai

                  12.

                  pažymi, kad 2011 m. Bendroji įmonė parengė veiklos tęstinumo planą ir padarė pažangą formalizuodama IT saugumo politiką, tačiau darbas turi būti tęsiamas toliau siekiant užbaigti veiklos atkūrimo po ekstremaliųjų įvykių planą;

                  13.

                  palankiai vertina tai, kad Bendroji įmonė ir Belgijos institucijos 2012 m. vasario 3 d. pasirašė susitarimą su priimančiąja valstybe dėl administracinių patalpų, privilegijų ir imunitetų ir kitos teiktinos pagalbos;

         Kiti klausimai

         Galimas sujungimas su bendrąja įmone Artemis

                  14.

                  mano, kad reikėtų atlikti sujungimo su bendrąja įmone Artemis ekonominės naudos analizę ir Parlamentą informuoti apie šio vertinimo rezultatus; šiame pranešime turėtų būti išdėstyti galimi šio sujungimo privalumai ir trūkumai;

                  15.

                  dar kartą ragina Audito Rūmus per pagrįstą laikotarpį Parlamentui pateikti specialiąją ataskaitą bendrais klausimais, kurių kyla dėl bendrųjų įmonių pobūdžio ir kuriuos turėtų spręsti bendrosios įmonės ir jų partneriai tam, kad užtikrintų papildomą šių įmonių naudą ir efektyvų Sąjungos mokslinių tyrimų, technologijų plėtros ir demonstracinės veiklos programų vykdymą; be to, pažymi, kad į tą ataskaitą reikėtų įtraukti bendrųjų įmonių steigimo ir struktūros veiksmingumo vertinimą.

         (1)  OL C 6, 2013 1 10, p. 18.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 30, 2008 2 4, p. 21.

         (5)  OL L 357, 2002 12 31, p. 72.

         (6)  OL L 210, 2006 7 31, p. 25.


title: 2010/700/ES: 2010 m. spalio 21 d. Tarybos sprendimas dėl Europos Sąjungos pozicijos, kurios ji turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, įsteigiančiu Europos Bendrijų bei jų valstybių narių ir Izraelio Valstybės asociaciją, dėl socialinės apsaugos sistemų koordinavimo nuostatų priėmimo#Projektas – Asociacijos tarybos, įsteigtos Europos ir Viduržemio jūros regiono šalių susitarimu, įsteigiančiu Europos Bendrijų bei jų valstybių narių ir Izraelio Valstybės asociaciją, Sprendimas Nr. …/… … m. … d. dėl Europos ir Viduržemio jūros regiono šalių susitarime nustatytų socialinės apsaugos sistemų koordinavimo nuostatų

text:
23.11.2010

               LT

               Europos Sąjungos oficialusis leidinys

               L 306/21

         TARYBOS SPRENDIMAS
   2010 m. spalio 21 d.
   dėl Europos Sąjungos pozicijos, kurios ji turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, įsteigiančiu Europos Bendrijų bei jų valstybių narių ir Izraelio Valstybės asociaciją, dėl socialinės apsaugos sistemų koordinavimo nuostatų priėmimo
   (2010/700/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 2 dalies b punktą kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Izraelio Valstybės asociaciją (1) (toliau – Susitarimas), 65 straipsnyje numatyta, kad Asociacijos taryba sprendimu priima Susitarimo 64 straipsnyje nustatytų tikslų įgyvendinimo nuostatas.

               (2)

               ES ir Izraelio veiksmų plano, kurį 2005 m. balandžio 11 d. pagal Europos kaimynystės politiką priėmė Asociacijos Taryba, 2.3.3 tikslo pirmoje įtraukoje Asociacijos taryba raginama priimti sprendimą dėl Susitarimo 65 straipsnio įgyvendinimo.

               (3)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 22) dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas.

               (4)

               Pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo (Nr. 21) dėl Jungtinės Karalystės ir Airijos pozicijos dėl laisvės, saugumo ir teisingumo erdvės 1 ir 2 straipsnius ir nedarant poveikio to protokolo 4 straipsniui, tos valstybės narės nedalyvauja priimant šį sprendimą ir jis nėra joms privalomas ar taikomas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos pozicija, kurios ji turi laikytis Asociacijos taryboje, įsteigtoje Europos ir Viduržemio jūros regiono šalių susitarimu, įsteigiančiu Europos Bendrijų bei jų valstybių narių ir Izraelio Valstybės asociaciją, dėl Susitarimo 64 straipsnio įgyvendinimo, grindžiama prie šio sprendimo pridėtu Asociacijos tarybos sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2010 m. spalio 21 d.

            Tarybos vardu

            Pirmininkė

         J. MILQUET

      (1)  OL L 147, 2000 6 21, p. 3.

      Projektas
      ASOCIACIJOS TARYBOS,
      įsteigtos Europos ir Viduržemio jūros regiono šalių susitarimu, įsteigiančiu Europos Bendrijų bei jų valstybių narių ir Izraelio Valstybės asociaciją,
      SPRENDIMAS Nr. …/…
      … m. … d.
      dėl Europos ir Viduržemio jūros regiono šalių susitarime nustatytų socialinės apsaugos sistemų koordinavimo nuostatų
      ASOCIACIJOS TARYBA,
      atsižvelgdama į Europos ir Viduržemio jūros regiono šalių susitarimą, įsteigiantį Europos Bendrijų bei jų valstybių narių ir Izraelio Valstybės asociaciją (1), ypač į jo 65 straipsnį,
      kadangi:

                  (1)

                  Europos ir Viduržemio jūros regiono šalių susitarimo, įsteigiančio Europos Bendrijų bei jų valstybių narių ir Izraelio Valstybės asociaciją (toliau – Susitarimas), 64 straipsnyje numatytas Izraelio ir valstybių narių socialinės apsaugos sistemų koordinavimas ir nustatyti tokio koordinavimo principai.

                  (2)

                  Susitarimo 65 straipsnyje numatyta, kad Asociacijos taryba priima sprendimą dėl nuostatų, skirtų 64 straipsnyje išdėstytiems tikslams įgyvendinti.

                  (3)

                  ES ir Izraelio veiksmų plano, kurį 2005 m. balandžio 11 d. pagal Europos kaimynystės politiką priėmė Asociacijos Taryba, 2.3.3 tikslo pirmoje įtraukoje raginama priimti sprendimą dėl Susitarimo 65 straipsnio įgyvendinimo.

                  (4)

                  Nediskriminavimo principo taikymo požiūriu šiuo sprendimu neturėtų būti suteikiamos jokios papildomos teisės remiantis tam tikrais faktais ar įvykiais, įvykstančiais kitos Susitariančiosios Šalies teritorijoje, jei į tokius faktus ar įvykius neatsižvelgiama pagal pirmosios Susitariančiosios Šalies teisės aktus, išskyrus teisę eksportuoti tam tikras išmokas.

                  (5)

                  Taikant šį sprendimą, Izraelio darbuotojai turėtų turėti teisę į išmokas šeimai su sąlyga, kad jų šeimos nariai teisėtai gyvena su tais darbuotojais toje valstybėje narėje, kurioje darbuotojai yra įdarbinti. Šiuo sprendimu neturėtų būti suteikiama jokia teisė gauti išmokas šeimai, jei darbuotojų šeimos nariai gyvena kitoje valstybėje, pavyzdžiui, Izraelyje.

                  (6)

                  Tarybos reglamentu (EB) Nr. 859/2003 (2) jau nustatyta, kad Reglamento (EEB) Nr. 1408/71 ir Reglamento (EEB) Nr. 574/72 nuostatos taikomos ir trečiųjų šalių piliečiams, kuriems jos dar nėra taikomos tik dėl jų pilietybės. Reglamente (EB) Nr. 859/2003 jau numatytas draudimo laikotarpių, kuriais Izraelio darbuotojai dirbo įvairiose valstybėse narėse, sumavimo principas, susijęs su teise gauti tam tikras išmokas, kaip nustatyta Susitarimo 64 straipsnio 1 dalies pirmoje įtraukoje.

                  (7)

                  Siekiant supaprastinti koordinavimo taisyklių taikymą, gali reikėti nustatyti specialias nuostatas, kurios atitiktų Izraelio nacionalinės teisės aktų specifiką.

                  (8)

                  Siekiant užtikrinti, kad valstybių narių ir Izraelio socialinės apsaugos sistemų koordinavimas vyktų sklandžiai, būtina nustatyti specialias valstybių narių ir Izraelio bendradarbiavimo, taip pat atitinkamo asmens ir kompetentingos valstybės institucijos bendradarbiavimo nuostatas.

                  (9)

                  Reikėtų priimti pereinamojo laikotarpio nuostatas, siekiant apsaugoti asmenis, kuriems taikomas šis sprendimas, ir užtikrinti, kad jie neprarastų teisių dėl šio sprendimo įsigaliojimo,

            PRIĖMĖ ŠĮ SPRENDIMĄ:
      I   DALIS

         BENDROSIOS NUOSTATOS

      1 straipsnis
      Terminų apibrėžtys
      1.   Šiame sprendime:

            a)
            Susitarimas – Europos ir Viduržemio jūros regiono šalių susitarimas, įsteigiantis Europos Bendrijų bei jų valstybių narių ir Izraelio Valstybės asociaciją;

            b)
            reglamentas – 2004 m. balandžio 29 d. Europos Parlamento ir Tarybos reglamentas (EB) Nr. 883/2004 dėl socialinės apsaugos sistemų koordinavimo (3), taikomas Europos Sąjungos valstybėse narėse;

            c)
            įgyvendinimo reglamentas – 2009 m. rugsėjo 16 d. Europos Parlamento ir Tarybos reglamentas (EB) Nr. 987/2009, nustatantis Reglamento (EB) Nr. 883/2004 dėl socialinės apsaugos sistemų koordinavimo įgyvendinimo tvarką (4);

            d)
            valstybė narė – Europos Sąjungos valstybė narė;

            e)
            darbuotojas:

                  i)

                  valstybės narės teisės aktuose – pagal darbo sutartį dirbantis asmuo, kaip apibrėžta reglamento 1 straipsnio a punkte;

                  ii)

                  Izraelio teisės aktuose – pagal darbo sutartį dirbantis asmuo, kaip apibrėžta tuose teisės aktuose;

            f)
            šeimos narys:

                  i)

                  valstybės narės teisės aktuose – šeimos narys, kaip apibrėžta reglamento 1 straipsnio i punkte;

                  ii)

                  Izraelio teisės aktuose – šeimos narys, kaip apibrėžta tuose teisės aktuose;

            g)
            teisės aktai:

                  i)

                  valstybių narių atveju – teisės aktai, kaip apibrėžta reglamento 1 straipsnio l punkte, taikomi išmokoms, kurioms taikomas šis sprendimas;

                  ii)

                  Izraelio atveju – Izraelyje taikomi atitinkami teisės aktai, susiję su išmokomis, kurioms taikomas šis sprendimas;

            h)
            išmokos:

                  —

                  senatvės pensijos,

                  —

                  maitintojo netekimo pensijos,

                  —

                  pensijos, mokamos dėl nelaimingų atsitikimų darbe ir profesinių ligų,

                  —

                  invalidumo pensijos,

                  —

                  pašalpos šeimai;

            i)
            eksportuojamos išmokos:

                  i)

                  valstybių narių atveju:

                              —

                              senatvės pensijos,

                              —

                              maitintojo netekimo pensijos,

                              —

                              pensijos, mokamos dėl nelaimingų atsitikimų darbe ir profesinių ligų,

                              —

                              invalidumo pensijos,

                        kaip apibrėžta reglamente, išskyrus specialias neįmokines išmokas pinigais, kaip nustatyta reglamento X priede;

                  ii)

                  Izraelio atveju – pagal Izraelio teisės aktus numatytos atitinkamos išmokos, išskyrus specialias neįmokines išmokas pinigais, kaip nustatyta šio sprendimo I priede.

            2.   Kiti šiame sprendime vartojami terminai atitinka reikšmes, nustatytas:

                  a)

                  valstybių narių atveju – reglamente ir įgyvendinimo reglamente;

                  b)

                  Izraelio atveju – Izraelyje taikomuose atitinkamuose teisės aktuose.

            2 straipsnis
      Asmenys, kuriems taikomas šis sprendimas
      Šis sprendimas taikomas:

                  a)

                  darbuotojams, kurie yra Izraelio piliečiai ir kurie yra arba buvo teisėtai įdarbinti valstybės narės teritorijoje, bei kuriems yra ar buvo taikomi vienos ar kelių valstybių narių teisės aktai, taip pat asmenims, kurie tokiam darbuotojui mirus neteko maitintojo;

                  b)

                  a punkte nurodytų darbuotojų šeimos nariams, su sąlyga, kad tie šeimos nariai teisėtai gyvena arba gyveno su atitinkamu darbuotoju jo įdarbinimo valstybėje narėje metu;

                  c)

                  darbuotojams, kurie yra valstybės narės piliečiai ir kurie yra arba buvo teisėtai įdarbinti Izraelio teritorijoje, bei kuriems yra ar buvo taikomi Izraelio teisės aktai, taip pat asmenims, kurie tokiam darbuotojui mirus neteko maitintojo; ir

                  d)

                  c punkte nurodytų darbuotojų šeimos nariams, su sąlyga, kad tie šeimos nariai teisėtai gyvena arba gyveno su atitinkamu darbuotoju jo įdarbinimo Izraelyje metu.

            3 straipsnis
      Vienodų sąlygų taikymas
      1.   Darbuotojai, kurie yra Izraelio piliečiai ir yra teisėtai įdarbinti valstybėje narėje, taip pat su jais teisėtai gyvenantys jų šeimos nariai, nediskriminuojami dėl pilietybės ir jiems taikomos tos pačios sąlygos, kaip ir tų valstybių narių, kuriose šie darbuotojai yra įdarbinti, piliečiams, kiek tai susiję su išmokomis, kaip apibrėžta 1 straipsnio 1 dalies h punkte.
      2.   Darbuotojai, kurie yra valstybės narės piliečiai ir yra teisėtai įdarbinti Izraelyje, taip pat su jais teisėtai gyvenantys jų šeimos nariai, nediskriminuojami dėl pilietybės ir jiems taikomos tos pačios sąlygos, kaip ir Izraelio piliečiams, kiek tai susiję su išmokomis, kaip apibrėžta 1 straipsnio 1 dalies h punkte.
      II   DALIS

         VALSTYBIŲ NARIŲ IR IZRAELIO SANTYKIAI

      4 straipsnis
      Gyvenamosios vietos sąlygos netaikymas
      1.   1 straipsnio 1 dalies i punkte nurodytos eksportuojamos išmokos, į kurias teisę turi 2 straipsnio a ir c punktuose nurodyti asmenys, negali būti mažinamos, keičiamos, sustabdomas jų mokėjimas, panaikinamos ar konfiskuojamos motyvuojant tuo, kad jų gavėjas gyvena:

                  i)

                  Izraelio teritorijoje, kai išmoka mokama pagal valstybės narės teisės aktus; arba

                  ii)

                  valstybės narės teritorijoje, kai išmoka mokama pagal Izraelio teisės aktus.

            2.   Darbuotojo šeimos nariai, kaip apibrėžta 2 straipsnio b punkte, turi teisę gauti eksportuojamas išmokas, apibrėžtas 1 straipsnio 1 dalies i punkte, kaip darbuotojo, kuris yra atitinkamos valstybės narės pilietis, šeimos nariai, jeigu tie šeimos nariai gyvena Izraelio teritorijoje.
      3.   Darbuotojo šeimos nariai, kaip apibrėžta 2 straipsnio d punkte, turi teisę gauti eksportuojamas išmokas, apibrėžtas 1 straipsnio 1 dalies i punkte, kaip darbuotojo, kuris yra Izraelio pilietis, šeimos nariai, jeigu tie šeimos nariai gyvena valstybės narės teritorijoje.
      III   DALIS

         ĮVAIRIOS NUOSTATOS

      5 straipsnis
      Bendradarbiavimas
      1.   Valstybės narės ir Izraelis teikia vieni kitiems informaciją apie jų teisės aktų pakeitimus, kurie gali daryti poveikį šio sprendimo įgyvendinimui.
      2.   Taikydamos šį sprendimą, valstybių narių ir Izraelio valdžios institucijos ir įstaigos padeda vienos kitoms ir veikia taip, kaip įgyvendindamos savo teisės aktus. Minėtų valdžios institucijų ir įstaigų teikiama administracinė pagalba paprastai yra nemokama. Tačiau valstybių narių ir Izraelio kompetentingos valdžios institucijos gali susitarti, kad tam tikros išlaidos būtų kompensuojamos.
      3.   Valstybių narių ir Izraelio valdžios institucijos bei įstaigos šio sprendimo tikslais gali tiesiogiai palaikyti ryšius tarpusavyje ir su atitinkamais asmenimis ar jų atstovais.
      4.   Institucijos ir asmenys, kuriems taikomas šis sprendimas, privalo keistis informacija ir bendradarbiauti, kad būtų užtikrintas tinkamas šio sprendimo įgyvendinimas.
      5.   Atitinkami asmenys privalo kuo skubiau pranešti kompetentingos valstybės narės ar Izraelio, jei jis yra kompetentinga valstybė, institucijoms ir gyvenamosios vietos valstybės narės ar Izraelio, jei jis yra gyvenamosios vietos valstybė, institucijoms apie visus asmens ar šeimos padėties pasikeitimus, turinčius įtakos jų teisei į išmokas pagal šį sprendimą.
      6.   Jei nesilaikoma 5 dalyje nurodytos pareigos teikti informaciją, gali būti taikomos pagal nacionalinę teisę numatytos proporcingos priemonės. Tačiau šios priemonės turi būti lygiavertės priemonėms, kurios pagal šalies teisę taikomos panašiomis aplinkybėmis, ir negali panaikinti arba pernelyg suvaržyti pareiškėjų galimybės praktiškai pasinaudoti šiuo sprendimu jiems suteiktomis teisėmis.
      7.   Valstybės narės ir Izraelis gali numatyti nacionalines nuostatas, pagal kurias nustatomos teisės į išmokas tikrinimo sąlygos, siekiant atsižvelgti į tai, kad išmokų gavėjai būna arba gyvena ne tos valstybės, kurioje yra už mokėjimus atsakinga institucija, teritorijoje. Tokios nuostatos turi būti proporcingos, nediskriminuojančios dėl pilietybės ir atitinkančios šio sprendimo principus. Apie tokias nuostatas pranešama Asociacijos tarybai.
      6 straipsnis
      Administraciniai patikrinimai ir sveikatos patikrinimai
      1.   Šis straipsnis taikomas 2 straipsnyje nurodytiems asmenims, gaunantiems 1 straipsnio 1 dalies i punkte nurodytas eksportuojamas išmokas, taip pat institucijoms, atsakingoms už šio sprendimo įgyvendinimą.
      2.   Jei išmokų gavėjas ar paraišką joms gauti pateikęs asmuo, arba jo šeimos narys būna arba gyvena valstybės narės teritorijoje, o už mokėjimus atsakinga institucija yra Izraelyje, arba jei jie būna arba gyvena Izraelyje, o už mokėjimus atsakinga institucija yra valstybėje narėje, sveikatos patikrinimą, kuris atliekamas tos institucijos prašymu, atlieka išmokų gavėjo buvimo vietos ar gyvenamosios vietos institucija pagal teisės aktuose, kuriuos taiko ta institucija, nustatytas procedūras.
      Už mokėjimus atsakinga institucija informuoja buvimo vietos ar gyvenamosios vietos instituciją apie tai, kokių specialių reikalavimų prireikus turi būti laikomasi, ir apie tai, kokie dalykai turi būti įtraukti į sveikatos patikrinimą.
      Buvimo arba gyvenamosios vietos institucija pateikia ataskaitą už mokėjimus atsakingai institucijai, kuri paprašė atlikti sveikatos patikrinimą.
      Už mokėjimus atsakinga institucija pasilieka teisę reikalauti, kad išmokų gavėjo sveikatos patikrinimą atliktų jos pasirinktas gydytojas ir kad tai būtų atlikta toje teritorijoje, kurioje išmokų gavėjas arba paraišką joms gauti pateikęs asmuo būna arba gyvena, arba toje šalyje, kurioje yra už mokėjimus atsakinga institucija. Tačiau išmokų gavėjo gali būti paprašyta sugrįžti į už mokėjimus atsakingos institucijos valstybę tik su sąlyga, kad vykdamas jis nepakenks savo sveikatai, o už mokėjimus atsakinga institucija apmokės kelionės ir apgyvendinimo išlaidas.
      3.   Jei išmokų gavėjas ar paraišką joms gauti pateikęs asmuo, arba jo šeimos narys būna arba gyvena valstybės narės teritorijoje, o už mokėjimus atsakinga institucija yra Izraelyje, arba jei jie būna arba gyvena Izraelyje, o už mokėjimus atsakinga institucija yra valstybėje narėje, administracinį patikrinimą, kuris atliekamas už mokėjimus atsakingos institucijos prašymu, atlieka išmokų gavėjo buvimo ar gyvenamosios vietos institucija.
      Buvimo arba gyvenamosios vietos institucija pateikia ataskaitą už mokėjimus atsakingai institucijai, kuri paprašė atlikti administracinį patikrinimą.
      Už mokėjimus atsakinga institucija pasilieka teisę reikalauti, kad išmokų gavėjo padėtį patikrintų jos pasirinktas specialistas. Tačiau išmokų gavėjo gali būti paprašyta sugrįžti į už mokėjimus atsakingos institucijos valstybę tik su sąlyga, kad vykdamas jis nepakenks savo sveikatai, o už mokėjimus atsakinga institucija apmokės kelionės ir apgyvendinimo išlaidas.
      4.   Viena ar kelios valstybės narės ir Izraelis, atitinkamai informavę Asociacijos tarybą, gali susitarti dėl kitų administracinių nuostatų.
      5.   Pritaikius šio sprendimo 5 straipsnio 2 dalyje nurodyto nemokamos abipusės administracinės pagalbos principo išimtį, faktines išlaidas, susijusias su šio straipsnio 2 ir 3 dalyse nurodytais patikrinimais, institucijai, kurios buvo paprašyta juos atlikti, sumoka už mokėjimus atsakinga institucija, paprašiusi juos atlikti.
      7 straipsnis
      Susitarimo 79 straipsnio taikymas
      Susitarimo 79 straipsnis taikomas tais atvejais, kai kuri nors Šalis mano, kad kita Šalis nevykdo 5 ir 6 straipsniuose nustatytų pareigų.
      8 straipsnis
      Specialios nuostatos dėl Izraelio teisės aktų taikymo
      Prireikus Asociacijos taryba II priede gali nustatyti specialias nuostatas dėl Izraelio teisės aktų taikymo.
      9 straipsnis
      Administracinės procedūros, nustatytos galiojančiuose dvišaliuose susitarimuose
      Administracinės procedūros, nustatytos galiojančiuose dvišaliuose valstybės narės ir Izraelio susitarimuose, gali būti toliau taikomos, jeigu jomis nedaromas neigiamas poveikis atitinkamų asmenų teisėms ar pareigoms, kurios nustatytos šiuo sprendimu.
      10 straipsnis
      Šio sprendimo įgyvendinimo tvarką papildantys susitarimai
      Viena ar kelios valstybės narės ir Izraelis gali sudaryti susitarimus, skirtus šio sprendimo įgyvendinimo administracinei tvarkai papildyti, ypač dėl sukčiavimo ir klaidų prevencijos bei kovos su jais.
      IV   DALIS

         PEREINAMOJO LAIKOTARPIO IR BAIGIAMOSIOS NUOSTATOS

      11 straipsnis
      Pereinamojo laikotarpio nuostatos
      1.   Laikotarpiu iki šio sprendimo įsigaliojimo pagal jį neįgyjama jokių teisių.
      2.   Atsižvelgiant į 1 dalį, pagal šį sprendimą teisė įgyjama, net jeigu ji susijusi su aplinkybėmis, kurios susidarė iki šio sprendimo įsigaliojimo dienos.
      3.   Bet kuri išmoka, kuri nebuvo mokama arba kurios mokėjimas buvo sustabdytas motyvuojant atitinkamo asmens pilietybe arba gyvenamąja vieta, to asmens prašymu yra mokama arba jos mokėjimas atnaujinamas nuo šio sprendimo įsigaliojimo dienos, jeigu dėl teisių, kurių pagrindu anksčiau buvo mokama išmoka, nereikia mokėti vienkartinės išmokos.
      4.   Jeigu 3 dalyje nurodytas prašymas pateikiamas per dvejus metus nuo šio sprendimo įsigaliojimo dienos, pagal šį sprendimą įgytos teisės įsigalioja nuo šio sprendimo įsigaliojimo dienos, o atitinkamiems asmenims negali būti taikomos valstybės narės ar Izraelio teisės aktų nuostatos, pagal kurias teisės panaikinamos ar netenka galios dėl senaties termino.
      5.   Jeigu 3 dalyje nurodytas prašymas pateikiamas pasibaigus dvejų metų laikotarpiui nuo šio sprendimo įsigaliojimo dienos, teisės, kurios nebuvo panaikintos arba nebuvo netekusios galios dėl senaties termino, įsigalioja nuo prašymo pateikimo dienos, nebent valstybės narės ar Izraelio teisės aktų nuostatos būtų palankesnės.
      12 straipsnis
      Šio sprendimo priedai
      1.   Šio sprendimo priedai yra neatsiejama jo dalis.
      2.   Izraelio prašymu priedai gali būti iš dalies keičiami Asociacijos tarybos sprendimu.
      13 straipsnis
      Įsigaliojimas
      Šis sprendimas įsigalioja pirmo mėnesio po jo paskelbimo Europos Sąjungos oficialiajame leidinyje pirmą dieną.

         Priimta …

               Asociacijos tarybos vardu

               Pirmininkas

         (1)  OL L 147, 2000 6 21, p. 3.

         (2)  OL L 124, 2003 5 20, p. 1.

         (3)  OL L 166, 2004 4 30, p. 1.

         (4)  OL L 284, 2009 10 30, p. 1.

         I PRIEDAS

            IZRAELIO SPECIALIŲ NEĮMOKINIŲ IŠMOKŲ PINIGAIS SĄRAŠAS

         …

         II PRIEDAS

            SPECIALIOS NUOSTATOS DĖL IZRAELIO TEISĖS AKTŲ TAIKYMO

         …


title: 2013/363/Euratomas: 2013 m. gegužės 17 d. Komisijos sprendimas dėl Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEDO) susitarimo sudarymo#Europos atominės energijos bendrijos ir Korėjos pusiasalio energetikos plėtros organizacijos (KEDO) susitarimas

text:
9.7.2013

               LT

               Europos Sąjungos oficialusis leidinys

               L 188/1

      KOMISIJOS SPRENDIMAS

   2013 m. gegužės 17 d.
   dėl Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEDO) susitarimo sudarymo
   (2013/363/Euratomas)
   EUROPOS KOMISIJA,
   atsižvelgdama į Europos atominės energijos bendrijos steigimo sutartį, ypač į jos 101 straipsnio antrą pastraipą,
   atsižvelgdama į Tarybos patvirtinimą,
   kadangi:
   derėtų sudaryti Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEDO) susitarimą,
   NUSPRENDĖ:
   1 straipsnis
   Europos atominės energijos bendrijos vardu patvirtinamas Europos atominės energijos bendrijos (Euratomo) ir Korėjos pusiasalio energetikos plėtros organizacijos (KEDO) susitarimas. Susitarimo tekstas pridedamas prie šio sprendimo.
   2 straipsnis
   Komisijos pirmininkas arba už energetiką atsakingas Komisijos narys įgaliojamas pasirašyti susitarimą ir imtis visų būtinų veiksmų, kad šis susitarimas, kuris turi būti sudarytas Europos atominės energijos bendrijos vardu, įsigaliotų.

      Priimta Briuselyje 2013 m. gegužės 17 d.

            Komisijos vardu

         Günther OETTINGER

            Komisijos narys

      Europos atominės energijos bendrijos ir Korėjos pusiasalio energetikos plėtros organizacijos (KEDO)

         SUSITARIMAS

      EUROPOS ATOMINĖS ENERGIJOS BENDRIJA
      (toliau – Bendrija) ir
      KORĖJOS PUSIASALIO ENERGETIKOS PLĖTROS ORGANIZACIJA
      (toliau – KEDO),
      kadangi:

                  (1)

                  Korėjos pusiasalio energetikos plėtros organizaciją įsteigė Korėjos Respublikos, Japonijos ir Jungtinių Amerikos Valstijų Vyriausybės, remdamosi 1995 m. kovo 9 d. Susitarimu dėl Korėjos pusiasalio energetikos plėtros organizacijos įsteigimo, su pakeitimais, padarytais 1997 m. rugsėjo 19 d.;

                  (2)

                  penktasis Bendrijos ir KEDO susitarimas baigė galioti 2012 m. gegužės 31 d.;

                  (3)

                  priėmusi sprendimą nutraukti KEDO lengvojo vandens branduolinio reaktoriaus projektą ir 2007 m. priėmusi sprendimą vykdyti sekretoriato įsipareigojimus labai sumažinus darbuotojų skaičių ir su minimalia biuro įranga, KEDO Vykdomoji valdyba 2011 m. nusprendė tęsti KEDO veiklą ir po 2012 m. gegužės 31 d.;

                  (4)

                  Bendrija ir KEDO išreiškė norą toliau bendradarbiauti siekiant visiškai nutraukti lengvojo vandens branduolinio reaktoriaus projektą ir tvarkingai nutraukti KEDO veiklą,

            SUSITARĖ:
      1 straipsnis
      Ankstesnio susitarimo nuostatų taikymas
      Jei viename iš toliau išdėstytų straipsnių nenurodyta kitaip, pagal šį susitarimą toliau bus taikomos ankstesnio Bendrijos ir KEDO susitarimo, kuris baigė galioti 2012 m. gegužės 31 d., nuostatos.
      2 straipsnis
      Bendrijos įnašas
      Pagal šį susitarimą Bendrija į KEDO biudžetą nemoka jokio įnašo.
      3 straipsnis
      Trukmė
      Šis susitarimas baigs galioti 2013 m. gegužės 31 d. Jis bus kasmet automatiškai atnaujinamas vienų metų laikotarpiui, nebent likus ne mažiau kaip vienam mėnesiui iki galiojimo pabaigos viena šalis praneštų kitai norinti nutraukti susitarimą. Susitarimas taip pat gali būti nutrauktas iškart, jei kuri nors kita narė, kuriai dabar atstovaujama Vykdomojoje valdyboje, pasitraukia iš KEDO. Šis susitarimas po 2015 m. gegužės 31 d. nebus atnaujinamas.
      4 straipsnis
      Įsigaliojimas
      Šis susitarimas įsigalioja jį pasirašius Bendrijai ir KEDO ir yra taikomas nuo 2012 m. birželio 1 d.

         Priimta Briuselyje du tūkstančiai tryliktųjų metų liepos ketvirtą dieną dviem originaliais egzemplioriais

               Europos atominės energijos bendrijos vardu

            Günther OETTINGER

         Pasirašyta Naujajame Džersyje du tūkstančiai tryliktųjų metų birželio dvidešimt ketvirtą dieną dviem originaliais egzemplioriais

               Korėjos pusiasalio energetikos plėtros organizacijos vardu

            David WALLACE